recursal/SuperWikiNEXT-32B huggingface dataset:
Die kerkgebou van die NG gemeente Kimberley, die sogenaamde Newtonkerk, genoem na die ou naam van die voorstad.
**New Park** is 'n residensiële voorstad van Kimberley, die hoofstad van die Noord-Kaap, Suid-Afrika.

New Park dateer van die vroeë dae van diamantontginning in Kimberley en was eers bekend as Newton, maar nadat die plaaslike krotbuurte op groot skaal opgeruim is, het dit in 1945 die nuwe naam New Park gekry. Die Newtonkerk was die eerste permanente kerkgebou wat in Kimberley opgerig is. Genl. J.B.M. Hertzog het kleintyd Sondagskoolklasse in die kerk bygewoon en ds. J.D. Kestell het sy loopbaan as predikant in die NG Kerk in dié gemeente begin. Hy was die stigter van die Newton-kinderhuis. Volgens oorlewering het die meester van die Vrede-en-Harmonie-Vrymesselaarslosie die weeshuis se hoeksteen gelê terwyl al die lede van die losie die geleentheid bygewoon het in hul volle Vrymesselaars-mondering.

New Park word begrens deur Albertynshof, genoem na nog 'n plaaslike predikant, ds. J.R. Albertyn, Kestellhof in die noordweste, genoem na ds. Kestell, en Hadison Park in die weste. In die noordooste grens dit aan die middestad.

Vir sensusdoeleindes beslaan New Park 1,54 km². In 2011 was hier 1 635 inwoners van wie amper 61 persent wit was, net meer as 19 persent swart en sowat 18 persent bruin. Amper 71 persent van die inwoners se huistaal was in daardie jaar Afrikaans en net meer as 15 persent s'n Engels.

Bron
----

* (en)  Potgieter, D.J. 1973. *Standard Encyclopaedia of Southern Africa*. Cape Town: Nasionale Opvoedkundige Uitgewery Ltd.
| **Newark***The Brick City*
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Verenigde State |
|  **Deelstaat** |  New Jersey |
|  **Koördinate** | 40°44′N 74°11′W﻿ / ﻿40.733°N 74.183°W﻿ / 40.733; -74.183 |
|  **Gestig in** | 1666 |
|  **Geïnkorporeer op** | 21 Februarie 179811 April 1836 |
|  **Oppervlakte:** |   |
|  - Totaal | 67,3 vk km |
|  - waarvan land | 61,6 vk km |
|  **Hoogte bo seevlak** | 0-83,3 m |
|
|
|  **Bevolking:** |   |
|  - Totaal (2010) | 277 140 |
|  - Bevolkingsdigtheid | 5 034,8/vk km |
|  - Metropolitaanse gebied | 18 818 536 |
|  **Tydsone** | EST (UTC -5)  Somertyd: EDT (UTC -4) |
|
|  **Klimaat** |   |
|  - Tipe | Kontinentale en subtropiese trekke |
|  - Gemiddelde jaarlikse temperatuur | 12,7 °C |
|  - Gem. temp. Januarie/Julie | -0,4 °C / 25,1 °C |
|  - Gemiddelde jaarlikse neerslae | 1174,8 mm |
|  **Burgemeester** | Cory Booker |
|  **Amptelike Webwerf** | *newark.nj.us* |
|

**Newark** is die grootste stad in die Amerikaanse deelstaat New Jersey en die administratiewe setel van Essex County met 'n bevolking van 277 140. Dit is 13 km wes van Manhattan, New York en 25 km suid van Paterson, New Jersey in die hart van New Jersey se *Gateway Region* geleë en maak deel uit van die metropolitaanse gebied van New York. 

Dit is een van die belangrikste vervoerknooppunte in die VSA ten opsigte van lug-, see- en spoorvervoer. Danksy die ligging aan die Newark-baai naby die Atlantiese Oseaan het Newark se hawefasiliteite in Port Newark tot die belangrikste houerterminaal in die deelstate New York en New Jersey ontwikkel. 

Newark is in 1666 deur immigrante uit die gelyknamige Britse stad gestig. Sy bynaam is *The Brick City* ("Die Baksteenstad"). Newark is die setel van 'n verskeidenheid kulturele en tersiêre onderwysinstellings soos *Rutgers University* en die *New Jersey Institute of Technology*, asook die hoofkwartier van groot sakeondernemings soos *Prudential Financial* en *PSEG*.
**Pi-Ramses** (*Pi-Ramses Aa-nachtoe*, "Huis van Ramses, Groot in Oorwinning") was die nuwe hoofstad wat deur farao Ramses II (bewind 1279–1213 v.C.) van die 19de Dinastie laat bou is by Qantir, naby die ou terrein van Avaris.

Geskiedenis
-----------

Die stad het voorheen gedien as ’n somerpaleis van Seti I (omstreeks 1290–1279 v.C.), en is vermoedelik reeds deur Ramses I (omstreeks 1292–1290 v.C.) laat bou terwyl hy onder Horemheb gedien het.

Oorspronklik is geglo die stad het minder belangrik geword ná die val van die Egiptiese owerheid in die buiteland tydens die 20ste Dinastie, en dat dit daartoe gelei het dat die stad sy status as koninklike woonplek verloor het. Dit is nou bekend dat die sytak van die Nylrivier waaraan die stad geleë was, omstreeks 1060 v.C. begin toeslik het en dat die stad toe nie water gehad het nie. ’n Nuwe sytak is eindelik meer wes gevorm. Die 20ste Dinastie het hul woonplek na die nuwe sytak geskuif en die stad Tanis as nuwe hoofstad van Benede-Egipte gebou op sy oewer, 100 km noordwes van Pi-Ramses. Die farao's van die 21ste Dinastie het al die ou tempels, obeliske, steles, standbeelde en sfinkse van Pi-Ramses na die nuwe terrein geskuif. Groot geboue is in seksies afgebreek en by Tanis weer aanmekaargesit. Stene van minder belangrike geboue is gebruik vir nuwe tempels en geboue.
Die kerkgebou omstreeks 1970.
Ds. G.D. Wessels is drie maande ná die gemeente stigting as eerste leraar ontvang en bevestig.
Die **NG gemeente Sundra** is ’n gemeente van die Nederduitse Gereformeerde Kerk aan Mpumalanga se grens met Gauteng. Dit ressorteer onder die Sinode Hoëveld.

Stigting
--------

Die gemeente is op 12 Junie 1948 van die gemeentes Delmas en Springs-Oos afgestig met 'n ledetal van ongeveer 500. Die gemeente het die plase Droëfontein, Welgedacht, Holfontein, Modderfontein, Rietkol, Katbosfontein, Sundale en Sundra omsluit. Die plase is almal onderverdeel, hetsy in kleinplase of in kleinhoewes. In 1951 skryf die gemeente se medewerker in Ons gemeentelike feesalbum: "Dit is 'n mooi en vrugbare omgewing, 16 km van Springs en aan die hoofweg en spoorweg na Witbank geleë, en bied 'n toevlug aan vir diegene wat die grond nog liefhet en die beperktheid van die stad wil ontvlug. Dit is dan ook 'n wisselende maar tegelyk ook 'n groeiende gemeenskap en gemeente."

Beginjare
---------

Ongeveer drie maande ná sy afstigting kon die gemeente sy eerste leraar en leraarsvrou met gesin verwelkom. Op 17 September 1948 is ds. G.D. Wessels bevestig. Van die grond af moes gebou word. Gelukkig is die ruim skoolsaal vir die eredienste tot beskikking van die gemeente gestel en kon die kerkraad sy aandag aan 'n pastorie skenk. 'n Perseel, aan die hoofweg geleë, is vir £1 000 aangekoop, waarop daar heel gou 'n mooi en doelmatige pastorie verrys het, en waarop mettertyd ook die kerkgebou opgerig is. Reeds in 1950 is met insameling 'n begin gemaak en met daardie doel voor oë het die leraar en sy gade van huisgesin tot huisgesin gegaan.

Bronne
------

* Olivier, ds. P.L. (samesteller), *Ons gemeentelike feesalbum*. Kaapstad en Pretoria: N.G. Kerk-uitgewers, 1952.

Enkele leraars
--------------

* Gerhardus Daniël Wessels, 1948 – 1953
**Newcastle** is 'n klein kusdorp in die Noord-Ierse graafskap Down met 'n bevolking van 7 444 volgens die sensus van 2001. Die nedersetting, wat administratief aan die Distriksraad vir Newry, Mourne en Down behoort, staan veral bekend vir sy buitengewone ligging aan die Ierse See en aan die voet van die Mourne Mountains, die bergreeks met die hoogste piek in Noord-Ierland, Slieve Donard.

'n Uitsig oor die Mourne Mountains se hoogste piek, Slieve Donard, en Newcastle vanuit Murlough-strand
Sandduinlandskap in die Murlough-natuurreservaat, net buite Newcastle
Uitsig oor Newcastle vanuit Donard Forest
Toeristeaantreklikhede in die gebied sluit naas Newcastle se seepromenade en sandstrand die Royal County Down Golf Club en die Murlough-natuureservaat in, die grootste sandduinhabitat in die Verenigde Koninkryk.

Nadat miljoene pond aan die opgradering van plaaslike fasiliteite bestee is, het Newcastle begin om homself as *activity resort* te bemark. Sukses is onder meer behaal met die plaaslike Halloween-feesviering wat intussen 'n karnavalagtige karakter gekry het.
Kerkgebou van die NG gemeente Suidoos-Pretoria
Ds. J.F. du Toit, van 1948 die eerste leraar nadat hy oorgekom het van die moedergemeente af.
Kerksaal van die NG gemeente Suidoos-Pretoria
Ds. K.D. Struwig, leraar van 1964 tot 1967.
Kerksaal van nader
Die **NG gemeente Suidoos-Pretoria**, wat ook die bynaam Stellastraat het vanweë die kerkgebou se ligging op die hoek van Olivier- en Stellastraat in Waterkloof, is ’n gemeente van die Nederduitse Gereformeerde Kerk in Pretoria.

Die gemeente het in 1985 735 doop- en 2 167 belydende lidmate gehad en is destyds bedien deur vier leraars: P.S. Strümpfer, G.J.C. Venter, C.J.A. Vos en J.G. du Plessis. In 2015, toe die dooplidmate 613 getel het en die belydende lidmate 2 046, was die leraars dr. J.D. Kirkpatrick, di. M.J. Basson, A.M. Pienaar en F. de Wet, terwyl ds. M. de Wet ’n termynpos beklee het.

Met die jare het Pretoria so uitgebrei dat dié gemeente lankal nie meer die suidoostelike punt van Pretoria is nie; daarom het die gemeente besluit om bekend te staan as die Stellastraatgemeente.

Stigting
--------

Die gemeente Suidoos-Pretoria het by afstigting, soos sy naam aandui, die suidoostelike voorstede van die administratiewe hoofstad beslaan, te wete Brooklyn, Menlopark, Hazelwood, Waterkloof en Nieuw-Muckleneuk, benewens Garsfontein en omgewing. Dit is die jongste van vyf gemeentes wat binne vyf jaar uit NG Pretoria-Oos ontstaan het. In Augustus 1947 is die gemeente amptelik afgestig. Die eerste diens is in die opelug gehou op ’n kaal stuk grond wat op die kaart as Niemeyersplein aangedui is. In die skaduwee van 'n ghwarriebos het die prediker, dr. William Nicol, destyds leraar van Pretoria-Oos, stelling geneem agter 'n eenvoudige kateder, die diens gelei en die eerste kerkraadslede voorgestel.

Nadat 'n paar weke lank gebruik gemaak is van 'n klaskamer in die skool, kon die gemeente vir sy eredienste sy intrek neem in 'n doelmatige saal in Nieuw-Muckleneuk. Sowat ses maande ná die stigting van die gemeente is die eerste leraar bevestig in die persoon van ds. J.F. du Toit, voorheen van die moedergemeente, Pretoria-Oos.

Die gemeente was besonder groeikragtig, en het in die kort tyd van vier jaar sy ledetal meer as verdubbel. 'n Beplanningskommissie was toe reeds besig om te ondersoek watter stappe gedoen moet word met die oog op verdere afstigting. Destyds was die grootste onder die buitengewone take van die gemeente die daarstelling van 'n sentrale kerkgebou, aangesien die saal al die kerkgangers nie meer kon bevat nie en daarby moeilik bereikbaar was vir 'n groot deel van die gemeente.

Enkele leraars
--------------

* Ds. Strumpher
* Willem Johannes Annandale, 1956 – 1967
* Karel Daniël Struwig, 1964–1967
* Gerhardus Jacobus Christiaan Venter, 1972–2000 (aanvaar sy emeritaat)
* Dr. J.D. Kirkpatrick, ? – 16 Mei 2021 (bly aan in kontrakpos)

Bronne
------

* (af)  Olivier, ds. P.L. (samesteller), *Ons gemeentelike feesalbum*. Kaapstad en Pretoria: N.G. Kerk-uitgewers, 1952.
**Newry** [ˈnjʊəri] (afgelei van die Ierse *An Iúraigh*) is 'n stad en *townland* in Noord-Ierland. Die Clanrye-rivier, wat deur die stad vloei, vorm die historiese grens tussen die graafskappe Armagh en Down.

Newry, wat sowat 55 km van Belfast en 108 km van Dublin af geleë is, het (saam met Bessbrook, 'n dorp in die omgewing) volgens die sensus van 2011 'n bevolking van 26 893 gehad.

Geskiedkundiges neem aan dat Newry in 1144 vlakby 'n Cisterciënse-klooster gestig is, alhoewel daar ook historiese verwysings na ouer nedersettings in die kloostergebied is. Die eerste godsdienstige instelling in die gebied word met Sint Patrick verbind. Newry is een van die oudste nedersettings in Ierland wat - onder meer vanweë sy ligging tussen Belfast en Dublin - later as markdorp en handelsentrum vinnige groei ervaar het. In 1742 is dit deur 'n kanaal met die grootste meer in Noord-Ierland, Lough Neagh, verbind en het sedertdien as hawe gedien. In Maart 2012 het koningin Elizabeth II ter geleentheid van haar Goue Jubileum as Britse monarg stadstatus aan Newry en Lisburn verleen.

Newry is een van die belangrikste nedersettings in die sogenaamde Dublin-Belfast-korridor en naby die ingang tot die *Gap of the North* en die grens met die Republiek van Ierland geleë.

|  |  |
| --- | --- |
| Normdata Edit this at Wikidata | 
* GND: 4312958-4
* LCCN: n84064136
* MusicBrainz: 37575df3-6327-4964-b23c-eac843a263b1
* VIAF: 141942111
* WorldCat Identities: lccn-n84064136

 |
Ligging van Mosambiek
Sikloon Favio het die land op 22 Februarie 2007 binnegedring.
Die **Mosambiekse oorstroming van 2007** het laat in Desember 2006 begin toe die Cahora Bassa-dam weens swaar reën oorgeloop het. Dit het in Februarie 2007 vererger toe die Zambezirivier sy walle oorstroom en vloede in die omliggende streke van Mosambiek veroorsaak het.  Die Chire- en Rivubuerivier het ook oorstroom. 

80 600 mense moes hul huise in die Tete-, Manica-, Sofala- en Zambeziaprovinsie teen 14 Februarie ontruim.  Teen 22 Februarie het die Verenigde Nasies gesê dat ongeveer 121 000 mense deur die vloed ontheem is.  Sommige indiwidue het geweier om hul huise en vee agter te laat.  29 bevestigde sterfgevalle, sowel as 10 onbevestigde sterftes, is aangemeld. 

Die Mosambiekse owerhede het vroeg in Februarie nie verwag dat die vloed so verwoestend soos die 2000 en 2001-vloed sou uitdraai nie. Paulo Zucula, hoof van Mosambiek se nasionale hulpagentskap, het gesê:

*‘‘Ons verwag meer reën as wat ons in 2001 gehad het. Die toestand is besig om te versleg, en dit sal erger raak, maar hierdie keer is ons beter voorbereid as in 2001."* 

Die Wêreldvoedselprogram (WVP) het beraam dat tot 285 000 mense voedselhulp sou benodig  en noodvoorsiening is op 15 Februarie van stapel gestuur. 

’n Enkele VN-helikopter is uitgestuur om voedselhulp by die toevlugsentrums af te lewer.  Ewenwel het duisende mense nie kos of drinkwater ontvang nie, terwyl die kans dat siektes sou uitbreek ook toegeneem het.

Paulo Zucula het sy vroeë kommentaar teruggetrek, deur te sê:   

*"Ons was nie voorbereid nie…dis nog ’n ramp*. "

Die Kategorie-4 Sikloon Favio het deur die sentrale Inhambaneprovinsie die land binnegedring. Wetenskaplikes wat die sikloon se bewegings dopgehou het, het voorspel dat dit toekomstige vloede in die Zambeziriviervallei sou vererger.
**Newtownabbey** (Iers: *Baile na Mainistreach*) is 'n groot nedersetting noord van Belfast in die graafskap Antrim, Noord-Ierland. Die M2-snelweg loop tussen die dorp, waarna soms as 'n voorstad van Belfast verwys word, en die res van die stad.

Volgens die Sensus van 2001 het die stedelike gebied van Newtownabbey (*Newtownabbey Urban Area*) 'n bevolking van 62 056 gehad wat van die dorp die vierde grootste nedersetting in Noord-Ierland maak. Die gebied maak in administratiewe opsig deel uit van *Newtownabbey Borough Council*.

Newtownabbey funksioneer hoofsaaklik as residensiële dorp, maar is ook die setel van ondernemings uit die ingenieurswese- en rekenaarbedryf. Winkel- en ontspanningsgeriewe sluit die Abbey Centre, die Valley Leisure Centre, die Ballyearl Arts & Leisure Centre, die Glengormley Moviehouse, die Glengormley Sportsbowl en drie groot openbare parke in. Die hoofkampus van die Universiteit van Ulster is in die Jordanstown-buurt van Newtownabbey geleë.

|  |  |
| --- | --- |
| Normdata Edit this at Wikidata | 
* GND: 4267172-3
* LCCN: n88080584
* VIAF: 295913081
* WorldCat Identities: lccn-n88080584

 |
|  |  |
| --- | --- |
|  | *Vrywaring: Die mediese inligting verskaf op Wikipedia dien slegs as 'n riglyn en dra geen waarborg van feitelike korrektheid nie. Enige vrae of klagtes oor u persoonlike gesondheid behoort na 'n dokter verwys te word.* |

| Glimepiried |
| --- |
|  |
| Chemie |
|
| Chemiese formule | C24H34N4O5S |
| Molêre massa | 490.62 g/mol |
| Smeltpunt | 207 °C |
| CAS-nommer | 93479-97-1 |
| Farmakokinetika |
| Biobeskikbaarheid | 100% |
| Proteïengebonde | >99.5% |
| Metabolisme | Volledig deur die lewer |
| Uitskeiding | Uriene (~60%), fesies (~40%) |
| Halfleeftyd | 5-8 uur |
|

**Glimepiried** is 'n anti-diabetiese medikasie wat gebruik word om tipe 2-diabetes te behandel. Dit word minder verkies as metformien. Gebruik word saam met dieet en oefening aanbeveel. Dit word per mond geneem. Glimepiried neem tot drie uur vir maksimum effek en duur ongeveer 'n dag.

Algemene newe-effekte sluit in hoofpyn, naarheid en duiseligheid. Ernstige newe-effekte kan lae bloedsuiker insluit. Gebruik tydens swangerskap en borsvoeding word nie aanbeveel nie. Dit werk hoofsaaklik deur die hoeveelheid insulien wat uit die pankreas vrygestel word, te verhoog. Dit word geklassifiseer as 'n tweede generasie sulfonielureum.

 Twee generiese mondelinge tablette van glimepiried, 2 mg elk
Glimepiride word aangedui vir die behandeling van tipe 2-diabetes mellitus; sy werking is om insulienafskeiding deur die pankreas te verhoog. Dit vereis egter voldoende insuliensintese as voorvereiste om toepaslik te werk. Dit word nie vir tipe 1-diabetes gebruik nie, want by tipe 1-diabetes is die pankreas nie in staat om insulien te vervaardig nie.

Teenaanduidings
---------------

Die gebruik daarvan is teenaangedui by pasiënte met 'n hipersensitiwiteit vir glimepiried of ander sulfonielureums.

Nadelige gevolge
----------------

Newe-effekte weens die neem van glimepiried sluit in spysverteringskanaalversteurings, af en toe allergiese reaksies, en selde bloedproduksieversteurings, insluitend trombositopenie, leukopenie en hemolitiese anemie. In die eerste weke van behandeling kan die risiko van hipoglukemie verhoog word. Alkoholverbruik en blootstelling aan sonlig moet beperk word omdat dit newe-effekte kan vererger.
Glenn Gould
**Glenn Herbert Gould** (/ɡuːld/; 25 September 1932 – 4 Oktober 1982) was 'n Kanadese pianis wat een van die mees bekende en gevierde klassieke pianiste van die 20ste eeu geword het.

Hy was bekend as 'n uitmuntende interpreteerder van die werke vir klavesimbel van Johann Sebastian Bach. Gedurende sy opvoerings het Gould uitgeblink met 'n merkwaardige tegniese begaafdheid en die kapasiteit om die kontrapuntale oftewel polifoniese teksture van Bach se musiek te artikuleer.

Gould het die Romantiese standaardklavierliteratuur deur Frederic Chopin, Franz Liszt en andere verwerp ten gunste van Barok, Renaissance, laat-romantiese en moderne komponiste. Alhoewel sy opnames oorheers is deur Bach en Beethoven, was Gould se repertoire divers, insluitende werke deur Wolfgang Amadeus Mozart, Joseph Haydn, Johannes Brahms en voor-Barokse komponiste soos Jan Pieterszoon Sweelinck, Orlando Gibbons en William Byrd, en sulke 20de eeuse komponiste soos Paul Hindemith, Arnold Schönberg en Richard Strauss. Gould was bekend vir verskeie eksentrisiteite; van sy onortodokse musikale interpretasies en maniërismes by die sleutelbord tot aspekte van sy leefstyl en gedrag. Hy het op die ouderdom van 31 jaar opgehou met konsertuitvoerings ten einde te konsentreer op studio-opnames en ander projekte. 

Gould was ook 'n skrywer, vervaardiger, en dirigent. Hy was 'n uiters produktiewe bydraer tot musiekjoernale, waarin hy musiekteorie bespreek het en sy musikale filosofie uiteengesit het. Gould het in regstreekse radio- en televisie-uitsendings opgetree, en het drie *musique concrète*-radiodokumentêre oor afgeleë gebiede van Kanada vervaardig, die sogenaamde *Solitude Trilogie*.
**Sandile Ngcobo** (gebore 1 Maart 1953) is 'n voormalige regter in die Konstitusionele Hof van Suid-Afrika. Hy het van 2009 tot 2011 as hoofregter gedien.

Opvoeding
---------

Ngcobo het sy universiteitsopleiding aan die Universiteit van Zoeloeland ontvang, waar hy in 1975 met 'n BProc gegradueer het met 'n fokus op grondwetlike reg, handelsreg en rekeningkunde. 

Regter Ngcobo het 'n Fulbright-beurs ontvang en 'n LLM-graad behaal aan die Harvard Law School, waar hy 'n besoekende professor in die regte is. Hy is ook 'n besoekende professor in die regte aan die Columbia Law School en 'n adjunkprofessor in die regte aan die Cornell Law School.

Loopbaan
--------

In September 1977 het hy 'n pos in die munisipale administrasie van Maphumulo aanvaar. Hy het later na 'n prokureursfirma in Durban verhuis om sy praktiese opleiding te voltooi en as prokureur te werk. Sy werk het gewissel van handelsreg tot erfreg en strafreg.

In 1982 het hy 'n litigator by die Regshulpbronsentrum geword, waar hy die belange van die nie-blanke bevolking verteenwoordig het. Hy het studente wie se skoollisensie weens hul velkleur teruggetrek is voor die Hooggeregshof van Suid-Afrika verteenwoordig.

Van 1986 tot 1987 was Ngcobo 'n klerk vir A. Leon Higginbotham, jr. 'n federale regter van die Verenigde State. Terselfdertyd het hy aan die Harvard-, Pennsilvanië- en Stanford-universiteite onderrig gegee. Van Augustus tot November 1987 het hy as prokureur by 'n prokureursfirma in Philadelphia gepraktiseer.

Vroeg in 1988 het hy na Suid-Afrika teruggekeer en 'n pos aan die Universiteit van Natal aanvaar. Aan die einde van die jaar het hy na 'n prokureursfirma in Durban verhuis voordat hy na Philadelphia teruggekeer het, waar hy vir 'n groot regsfirma in diensregsake gewerk het. In 1992 het hy in sy tuisdorp, Durban, weer selfstandig as prokureur gepraktiseer. In 1993 het hy as regter by die KwaZulu-arbeidshof by die staatsdiens aangesluit. In 1994 was hy voorsitter van die Verkiesingshof van die Onafhanklike Verkiesingskommissie. In April 1996 is hy aangestel as 'n tydelike regter van die Konstitusionele Hof van die Republiek van Suid-Afrika en in November 1997 het hy as 'n tydelike regter by die Appèlhof vir Arbeidsreg aangesluit. In Februarie 1998 is Ngcobo as lid van die Waarheid-en-versoeningskommissie aangestel, waarvan hy later as voorsitter gedien het. 

Hy is in 1999 deur Nelson Mandela in die Konstitusionele Hof aangestel.

Op 6 Augustus 2009 het president Jacob Zuma Ngcobo genomineer om Pius Langa as hoofregter van Suid-Afrika in Oktober 2009 op te volg.

Ngcobo is deur die Universiteit van Kaapstad as 'n ereprofessor in die regte aangestel.
*Hierdie artikel handel oor die bekende rivier in die Vrystaat. Vir ander riviere met dieselfde naam, sien Sandrivier (dubbelsinnig).*

Die **Sandrivier** (voorheen Zand Rivier, Engels: *Sand River*, voorgestelde nuwe naam: Tikoerivier) is 'n rivier sentraal in die Vrystaat, Suid-Afrika. Die rivier is 'n sytak van die Vetrivier, wat op sy beurt saamvloei met die Vaalrivier by die Bloemhofdam. 

Die Sandrivier ontspring net suidoos van Paul Roux, vloei noordwes, kruis die N5 nasionale pad, swaai dan weer suidwes tot by Senekal waar dit weswaarts vloei. Die rivier vloei nou deur die Allemanskraaldam, kruis die N1 nasionale pad tussen Winburg en Ventersburg en vloei dan verby die dorp Virginia. Hiervandaan vloei die rivier steeds weswaarts, kruis die R710-streeksroete en net daarna sluit dit aan by die Vetrivier. 

Die rivier het bekendheid verwerf met die ondertekening van die Sandrivierkonvensie tussen die Boere en Britte in 1852. Die rivier het sy naam ontvang nadat 'n wa in die sandbodem vasgeval het, en die vrag eers afgelaai moes word voor dit uitgesleep is.

Bronne
------

* South Africa Road Atlas. Mapstudio. 2010. ISBN 978-1-77026-154-9
* Ensiklopedie van Suidelike Afrika. Eric Rosenthal. 1967
'n Amerikaanse helikopter vlieg oor die oorstroomde Limpoporivier in Mosambiek.
Die **Mosambiekse oorstroming van 2000** was 'n natuurlike ramp wat in Februarie en Maart 2000 gebeur het. Dié katastrofiese oorstroming is veroorsaak deur swaar reënval wat vyf weke lank geduur het en baie mense dakloos gelaat het. Nagenoeg 800 mense het gesterf.
'n Area van 1400 km2 se vrugbare grond is getref en 20 000 stuks vee is verloor. Dit was Mosambiek se ergste vloed in 50 jaar.

Dit het in Suid-Afrika begin met swaar reënval wat oorbeweeg het na Mosambiek. 44 000 mense is dakloos gelaat en baie van hulle het van hul familielede verloor. Later het Sikloon Eline gekom en nog meer wonings en lewens verwoes. Vroue en kinders het na skuiling en hoër land gevlug. Die Mosambiekse regering het 15 miljoen Mosambiekse dollar (of 2000 Amerikaanse dollar) aan inwoners versprei as vergoeding vir die skade aan eiendom en verlies aan inkomste. Teen 2016 was daar steeds mense wat in herstelde skuilings met onbetroubare watervoorsiening gewoon het.

Weerkundige verloop
-------------------

In Oktober en November 1999 het swaar reënval oor Mosambiek uitgesak gevolg deur nóg swaar reën in Januarie 2000. Die reëns het teen die einde van Januarie 2000 veroorsaak dat die Inkomati-, die Umbeluzi- en die Limpopo riviere se oewers ver oorskry is, wat dele van die hoofstad Maputo oorstroom het. In die Chókwè distrik het die Limpopo Rivier 'n vlak van ses meter op 24 Januarie bereik, dubbel sy normale vlak. Party gebiede het 'n jaar se hoeveelheid reën ontvang binne 'n kwessie van twee weke. Die gevolglike vloede word beskou as die ergste wat die nasie sedert 1951 getref het.

Oorstroming het aan die einde van Februarie begin afneem teen die tyd dat Sikloon Eline die land bereik het. Eline was 'n langdurige tropiese sikloon wat teen einde Februarie op sy hoogtepunt naby Beira vasgesteek het.
Die **waterbok** (*Kobus ellipsiprymnus*) is 'n wildsbok wat in Wes-Afrika, Sentraal-Afrika, Oos-Afrika en Suider-Afrika voorkom.

Die dier is by sy skouers omtrent 100 tot 130 cm hoog en weeg tussen 160 en 240 kilogram. Die vel is rooibruin, maar word donkerder met ouderdom. 'n Wit "borslap" is kenmerkend onder die keel asook 'n wit ring om die boude. Net die bulle dra horings.

Waterbokke kom in bos- en savanne-gebiede voor, met 'n dieet bestaande uit gras. Ondanks die naam waterbok is hulle nie lief om in water te gaan nie, maar word altyd naby oop water aangetref. Koeie kom soms in troppe van twee tot ses voor. Bulle is territoriaal, met gebiede van tot 1,2 km². Bulle verloor gewoonlik hul gebied voor die ouderdom van tien jaar.

Die **Defassa-waterbok** is 'n subspesie (*Kobus ellipsiprymnus defassa*). Die ring op hulle boude is solied wit.

Die waterbok (Kobus ellisiprymnus) is een van die grootste wildsbokke wat in Suid-Afrika aangetref word. Die bul kan 'n skouerhoogte van meer as 130 cm bereik en sowat 250 kg weeg, terwyl sy geboe en geriffelde horings bykans 1 m lank kan word. 

Die koei is kleiner as die bul en het geen horings nie. Waterbokke se liggame is met lang, growwe hare bedek wat oor die algemeen grysbruin van kleur is. Aan die kop en nek kom wit vlekke voor, maar die opvallendste kenmerk is die helderwit kring om die stert. Om hierdie rede is die waterbok vroeër dikwels ook kringgat genoem. Waterbokke is kuddediere wat in troppe van 20 of meer hou. 

Hulle vreet hoofsaaklik gras en word nooit ver van water af aangetref nie. Wanneer hulle aangeval word, vlug hulle dikwels water toe en verdedig hulle dan vanuit die water. Daarby is waterbokke ook sterk swemmers. Die diere skei 'n muskusagtige reuk af en daar word beweer dat dit krokodille afskrik. Dit is egter nie 'n algemeen aanvaarde feit nie en sommige dierkundiges meen dat die reuk eerder verhoed dat insekte die bokke lastig val. 

Waterbokkoeie is sowat 8 maande lank dragtig en een rooibruin kalf word gewoonlik in Januarie of Februarie gebore. In Oos- en Sentraal-Afrika word 'n soortgelyke spesie, die Defassa-waterbok of tropiese waterbok (*Kobus defassa*) aangetref. 

Hy verskil van die gewone waterbok hoofsaaklik daarin dat hy 'n wit vlek in plaas van 'n wit kring om die stert het.

Sien ook
--------

* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

Fotogalery
----------

* Bul in die Suid-Luangwa Nasionale Park, ZambiëBul in die Suid-Luangwa Nasionale Park, Zambië
* Klein trop waterbokkoeie in die OkavangodeltaKlein trop waterbokkoeie in die Okavangodelta
* Drie waterbokkoeie in die KrugerwildtuinDrie waterbokkoeie in die Krugerwildtuin
* 'n Bul by die Mosi-oa-Tunya Nasionale Park, Livingstone, Zambië'n Bul by die Mosi-oa-Tunya Nasionale Park, Livingstone, Zambië

Bronnelys
---------

* Wêreldspektrum, 1982, ISBN 0908409702, volume 29, bl. 75, 76
* Waterbuck (Kobus ellipsiprymnus) facts and photography - Wild Animals Online encyclopedia
**Waterford** (afgelei van die Oud-Noorse *Veðrafjǫrðr* "Ramfjord"; Iers: *Port Láirge* "Lárag se hawe") is 'n hawestad in die Suidwestelike Streek (*South-East Region*) van die Republiek Ierland, in die historiese provinsie Munster. Dit is die oudste en vyfde grootste stad in die land.

Die Wikings het Waterford as 'n voortreflike ankerplek beskou en hier teen die middel van die 9de eeu 'n nedersetting gestig wat drie eeue lank as Nordiese seehawe bestaan het. Die versterkings, wat omstreeks 1000 ontstaan het, het gedeeltelik bewaar gebly. In die 12de eeu is die Skandinawiese nedersetting deur Anglo-Normandiese invallers verower. Waterford was gedurende die middeleeue die welvarendste stad in Ierland.

Vandag word die stad onder meer met die beroemde Waterford-kristalglas verbind. Die eerste glasmakery is in 1783 deur twee Engelse broers, George en William Penrose, gestig.

|  |  |
| --- | --- |
| Normdata Edit this at Wikidata | 
* GND: 4471434-8
* LCCN: n85137429
* MusicBrainz: 46baa8da-b178-4a47-9aab-53643fb44ba8
* VIAF: 127907316
* WorldCat Identities: lccn-n85137429

 |
| **Sandomierz***Sandomir*
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Pole |
|  **Woiwodskap** |  Heilig Kruis |
|  **Koördinate** | 50°41′N 21°45′O﻿ / ﻿50.683°N 21.750°O﻿ / 50.683; 21.750 |
|  **Stigting (eerste verwysing)** | 10de eeu |
|  **Stadstatus** | 1236 |
|  **Oppervlakte:** |   |
|  - Totaal | 28,8 vk km |
|  **Hoogte bo seevlak** | 200 m |
|
|
|  **Bevolking:** |   |
|  - Totaal (30 Junie 2010) | 24 518 |
|  - Bevolkingsdigtheid | 851,3/vk km |
|  **Tydsone** | MET (UTC +1) |
|  - Somertyd | MEST (UTC +2) |
|  **Klimaat** |   |
|  - Tipe | Kontinentaal-gematig |
|  - Gemiddelde jaarlikse temperatuur | 4-12 °C |
|  - Gem. temp. Januarie/Julie | -2 - -7/13 - 23 °C |
|  - Gemiddelde jaarlikse neerslae | 538,5 mm |
|  **Burgemeester** | Jerzy Borowski |
|  **Amptelike Webwerf** | *www.sandomierz.pl/* |
|

**Sandomierz** [sanˈdɔmʲɛʃ] luister (hulp·inligting), Duits ook *Sandomir*, is 'n stad in die Suidoos-Poolse woiwodskap Heilig Kruis met 'n oppervlakte van 28,8 km² en 'n bevolking van 24 518. Sandomierz is teen 'n steiloewer van die Wisŀa-rivier geleë en word vanweë sy historiese boukuns by die mooiste stede in Pole gereken - in 1944 het die Russiese bevelhebber skopenko besluit om die stad liewer nie te bombardeer nie.

Die stad is aan die ou handelspad tussen Krakau en Kiëf geleë. 'n Dokument uit die 10de eeu behels die eerste historiese verwysing na Sandomierz wat vanaf 1138 tot by die hereniging van Pole aan die begin van die vroeë 14de eeu as administratiewe sentrum van 'n klein Poolse hertogdom gedien het. Gedurende hierdie tydperk is Sandomierz drie keer deur Mongoolse invallers geplunder.

Sandomierz het sy bloeitydperk in die 16de eeu aan die graanhandel op die Wisła-rivier te danke. Net soos baie ander Poolse nedersettings is Sandomierz in 1655 deur Sweedse troepe ingeneem en geplunder.

|  |  |
| --- | --- |
| Normdata Edit this at Wikidata | 
* BNF: cb12050051c (data)
* GND: 4378952-3
* LCCN: n81080123
* MusicBrainz: f168e09f-82b7-4fcb-a4d1-0873f89c3370
* NKC: ge227303
* NLI: 000986138
* VIAF: 145426689
* WorldCat Identities: lccn-n81080123

 |
Ds. **Thomas Duncan Moodie** (4 September 1908 in distrik Heidelberg, Transvaal – vroeg Januarie 1978 in Kemptonpark) was leraar in die Nederduitse Gereformeerde Kerk, onder meer op Melsetter, die dorp wat sy grootvader gestig het.

Moodie is in die distrik Heidelberg gebore en verlaat die skool ná st. 6 om op die Hoëveld te gaan boer. Toe hy hom later geroepe voel om predikant te word, begin hy met ’n korrespondensiekursus, maar weens die Groot Depressie moet hy sy heenkome in die goudmyne aan die Rand gaan soek. Eers in 1943 kan hy na die Universiteit van Pretoria gaan waar hy in 1947 die B.A.-graad verwerf. Sy teologiese opleiding kry hy aan die Kweekskool op Stellenbosch en word in 1951 op 43-jarige leeftyd gelegitimeer. Op 23 Februarie 1952 word hy in die Vrystaatse gemeente Petrus Steyn bevestig. In September 1958 word hy die eerste leraar van die NG gemeente Brenthurst, Brakpan, waar die gemeente onder sy leiding ’n kerk en pastorie oprig. 

In Junie 1964 gaan hy na Melsetter in die destydse Suid-Rhodesië, wat deur sy grootvader, Thomas Moodie, gestig het toe hy van 1891 – '92 leier was van die baanbreker-Moodietrek uit die Vrystaat na Gazaland. Op sy versoek noem die owerheid die plek Melsetter na die plek van herkoms van die Moodie-familie op die Orkney-eilande aan die kus van Skotland. Drie jaar later vertrek hy na sy laaste gemeente, Bloemhof-Oos, waar daar in sy dienstyd van presies tien jaar ook ’n kerkgebou verrys. 

Met sy rysige gestalte – sy grootvader is ook Groot Tom genoem – en sy grys hare was hy ’n gerespekteerde leraar. Hy was by uitnemendheid ’n herder en altyd haastig om soveel moontlik so gou moontlik te doen.

Bron
----

* Maree, W.L. *Jaarboek van die Nederduitse Gereformeerde Kerke 1979*. Braamfontein: Tydskriftemaatskappy van die Nederduitse Gereformeerder Kerk, 1978.
**Duncanstraat** is 'n straat in die ooste van Pretoria, Suid-Afrika wat 'n belangrike noord-suidskakel deur die oostelike stad vorm. Van noord na suid loop die straat deur die Brooklynsirkel, deur die voorstede  Brooklyn,  Hillcrest, Hatfield en Colbyn waar dit by die kruising met Glynstraat in Burnsstraat inloop.

Geskiedenis
-----------

Die straat is vernoem na Sir Patrick Duncan, die Koloniale Sekretaris van die Transvaal in 1905 toe Hatfield gestig is. Aanvanklik is slegs die gedeelte tussen Kerkstraat en Suidstraat Duncanweg genoem. Die deel tussen Suidstraat en Duxburyweg het as Nixonstraat bekend gestaan en van Duxbury- tot by Lynwoodweg af is dit Lunnonweg genoem. Suid van Lynwoodweg is dit Jamesstraat genoem.

In 1930 het die stadsraad van Pretoria besluit om die hele straat Duncanweg te noem.

Omstredenheid
-------------

In September 2008 is voorgestel dat die straat se naam, saam met 26 ander in Pretoria wat na bewering "aanstoot gee", verander word. Dit is egter tot op hede nie deurgevoer nie.
**Thomas Bowler** (1812–1869) was ’n Engelse skilder wat aan die Kaap gewerk het. Hy het veral landskap-, see- en straattonele en belangrike historiese gebeurtenisse geskilder. Van sy werke is in die William Fehr-versameling, William Humphreys-kunsgalery en die Mendelssohn-versameling opgeneem.

Lewensloop
----------

Die Burnshill-sendingstasie aan die Keiskammarivier.
Tafelbaai, olie op doek.
Treinbrug oor die Bergrivier (Wes-Kaap).
Thomas William Bowler is op 9 Desember 1812 in Tring, Hertfordshire gebore. Hy was die seun van William Bowler en sy vrou Sarah Butterfield. Hy land op 5 Januarie 1834 aan die Kaap as kneg van die nuwe sterrekundige, Thomas Maclear. Hy verlaat Maclear se diens in Julie 1835, waarna hy deur kapt. Richard Wolfe, die kommandant van Robbeneiland, in diens geneem is, en tot aan die einde van 1838 vir hom werk.

Bouler begin om sy dienste as 'n tekenmeester en landskapskilder in Kaapstad aan te bied. Hy kry 'n pos as tekenmeester by die Diocesan-kollege en van 1842 by die Suid-Afrikaanse Kollege. In dieselfde jaar publiseer hy sy eerste litograaf, die landing van die troepe by Port Natal onder dekking van die H.M.S. *Southampton*. Daarna volg die *Vier Aansigte van Kaapstad* in 1844.

In Mei 1854 keer hy na Engeland terug, waar hy onderrig van die kunstenaar James Duffield Harding ontvang. Hy keer in Maart 1855 na Kaapstad terug. Hy het wyd deur die Kaapkolonie gereis en plekke soos Knysna en Port Elizabeth langs die Tuinroete besoek. Sy reise het 'n groot aantal skilderye en sketse opgelewer.

Bouler is op 24 Oktober 1869 in Londen oorlede. Hy is twee keer getroud, met Jane Hawthorne en Maria Jolly. Tien kinders is uit sy huwelike gebore.

Bibliografie
------------

* F.R. Bradlow, *Thomas Bowler, His Life and Work*, Kaapstad, 1967
* F.R. Bradlow, *Thomas Bowler in Mauritius. A detail in the history of contacts between the Cape of Good Hope and Mauritius 1866–1868*, Kaapstad, 1970, A.A. Balkema Publ.
* Bradlow, Frank R.: Thomas Bowler - pictorial historian of the Cape. In: Lantern. Tydskrif vir Kennis en Kultuur. Jaargang 7, nr. 3, Maart 1958
Sir **Thomas Beecham** (\* 1879 – † 1961) was 'n Britse dirigent. Hy het die Londen Filharmoniese Orkes in 1932 en die Koninklike Filharmoniese Orkes in 1946 gestig. Beecham was een van die bekendste dirigente van sy tyd en het 'n groot invloed op klassieke musiek in die Verenigde Koninkryk gehad. Hy kom uit 'n welaf familie en het sy geld gebruik om vir die orkeste wat hy gevorm het te betaal.

Beknopte biografie
------------------

Thomas Beecham is op 29 April 1879 in St. Helens, Lancashire in die noorde van Engeland gebore. Hy leer homself om te dirigeer en het 'n paar privaat komposisielesse by Charles Wood in Londen en Moszkowski in Parys gekry. Beecham se pa, sir Joseph Beecham, het 'n klomp geld uit medisyne (die beroemde Beecham-pille) gemaak. Hy het ook van musiek gehou, en het sy seun gehelp om 'n loopbaan in musiek te volg.

Beecham het baie tyd en geld spandeer om die regte omstandighede vir musikante te skep om te floreer. Sulke toestande was normaal in talle Europese lande, maar was teen daai tyd nie gebruiklik in Engeland nie. Hy was egter nie in die werk van Bach geïnteresseerd nie, maar het wel Händel gedirigeer. Hy was bekend vir sy Mozart-optredes, en het graag Berlioz, Mendelssohn, Bizet en Dvořák opgevoer. Hy was een van die eerste mense in Engeland wat die nuwe musiek van Richard Strauss en Sibelius gedirigeer het. Hy was 'n goeie vriend van Delius en het sy musiek opgevoer, sowel as wysigings aangebring voordat dit gepubliseer is.

Hy trou drie keer. Sy eerste vrou was Utica Celestia Welles (getroud in 1903, geskei in 1943). Daarna trou hy met die Engelse pianiste Betty Humby (sy is in 1958 oorlede). In 1959 trou hy met sy voormalige sekretaresse Shirley Hudson, wat hy deur die Koninklike Filharmoniese Orkes leer ken het.

Beecham is in 1916 tot ridder geslaan. Hy is op 8 Maart 1961 in Londen oorlede.
**Waterford** is 'n klein dorpie in die Oos-Kaap gestig om die boerderygemeenskap van dienste te voorsien. Sedert Augustus 2016 val die dorpie in die Dr Beyers Naudé Plaaslike Munisipaliteit.

Ligging
-------

Waterford lê suid van 'n draai in die Sondagsrivier en noord van die R400-gruispad. Die gehuggie is net noordwes van die Darlingtondam, 50 km suidoos van Jansenville, noord van die Klein-Winterhoekberge en wes van die Suurberge.

Geskiedenis
-----------

Ongeveer in die middel van die 19de eeu het die gehug ontstaan. In sy bloei was daar 'n kerk, poskantoor, polisiekantoor, hotel, meul, skool, algemene handelaar sowel as 'n vrederegter. Verskeie Duitssprekendes met vanne soos Huebsch, Faehse en Fittig het in die tydperk daar gewoon.

Naam
----

Waarskynlik was hier vroeër 'n drif (in Engels 'n "ford") in die rivier. Dus die plek waar die waens deur die water gegaan het. Die Waterford-formasie wat deur die geoloog dr. B.S. Rubidge ontdek is, is na die gehuggie vernoem.

Huidige toestand
----------------

Weens die ontvolking van die platteland is die dorpie nou feitlik verlate en slegs die kerkgebou van 1959 van die NG gemeente verkeer in 'n goeie staat. Die hele Waterford is ingesluit in die beplanning vir 'n groter Addo-Olifant Nasionale Park. Sanparke het al verskeie plase in die direkte omgewing opgekoop. Indien die oorblywende bevolking (40) van Waterford nie oorreed kan word om te verskuif nie, sal hulle seker mettertyd ook deel van die besigtigingswaarde van toeriste aan die Addo-park word.

Bibliografie
------------

* Logie, Bartle: Sundays – tales from a winding river. Port Elizabeth: Bluecliff, 2011. ISBN 978-0-9870017-2-6

1. 1 2 3 4  "Hoofplek Waterford". *Sensus 2011*.
| Cyrilliese letter Ѿ |
| --- |
|  |
| **Cyrilliese alfabet** |
| А | Б | В | Г | Ґ | Д | Ђ |
| Ѓ | Е | Ё | Є | Ж | Ѕ | З |
| И | І | Ї | Й | Ј | К | Л |
| Љ | М | Н | Њ | О | П | Р |
| С | Т | Ћ | Ќ | У | Ў | Ф |
| Х | Ц | Ч | Џ | Ш | Щ | Ъ |
| Ы | Ь | Э | Ю | Я |   |   |
| **Ou letters** |
| Ҁ | Ѹ | Ѡ | Ѻ | Ѿ | Ѣ | Ꙗ |   |
| Ѥ | Ѧ | Ѫ | Ѩ | Ѭ | Ѯ | Ѱ |
| Ѵ | Ѷ | Ѳ |   |   |   |   |

’n Bladsy uit *Azboeka*, die eerste Russiese teksboek, in 1574 gedruk deur die drukker Iwan Fjodorof. Dit wys die Cyrilliese alfabet van dié tyd.
**Ѿ** (kleinletter: **ѿ**) is ’n letter van die ou Cyrilliese alfabet wat nog net in Kerkslawies gebruik word. Dit word "ot" genoem. 

Howel dit van die letters "omega" (Ѡ ѡ) en "te" (Т т) afgelei is, was dit ’n letter op sy eie, tussen Х en Ц in die alfabet. Dit kan gesien word in die eerste gedrukte Cyrilliese abecedarium (sien links). 

In Kerkslawies word dit gebruik vir die voorsetsel отъ (*ot*, "van") en die voorvoegsel от- (*ot-*). Dit word nie op ander plekke gebruik waar ’n "о" en "т" langs mekaar staan nie.
*Hierdie artikel handel oor die dorp in Namibië. Vir ander gelyknamige stede en dorpe, sien Grootfontein (dubbelsinnig).*

**Grootfontein** is 'n dorp in die noorde van Namibië (Otjozondjupa). Die dorp het 23 800 inwoners. Die burgemeester is Emma Taukuheke.

Geografie en klimaat
--------------------

Die Hoba-Meteoriet by Grootfontein
Die dorp Grootfontein lê 1 460 meter bo seevlak in die Otavi-streek. Tesame met Otavi en Tsumeb, is dit die bes benutte deel tussen die Otaviberge. Die gemiddelde jaarlikse reënval beloop minstens 550 millimeter, wat heelwat hoër is as die gemiddeld vir Namibië en dus uitgebreide gewaslandbou moontlik maak.

Besienswaardighede in die omgewing is die Draak-se-asem-grot en die 60 ton Hoba-meteoriet.

Onderwys en godsdiens
---------------------

Die dorp het in 2010 'n Afrikaanse privaat skool gekry met die stigting van die Grootfontein Agri College wat benewens landbouvakke ook gewone onderrig van gr. 1 tot gr. 12 gebied het. Dié skool het einde 2021 gesluit. Die Deutscher Schulverein Grootfontein bedryf sedert 1996 'n privaat Duitse laerskool met sowat 17 leerlinge. In Januarie 2021 het die privaat skool Karstveld Academy met klasse van gr. RRR tot gr. 12 geopen in splinternuwe geboue.

Die Nederduitse Gereformeerde Kerk se NG gemeente Grootfontein is in 1945 hier gestig, twee jaar ná die plaaslike Gereformeerde kerk. Die Evangelies-Lutherse Kerk in Namibië (DELK) se plaaslike gemeente is reeds in 1910 tydens die Duitse koloniale bewind gestig.

Bekende boorlinge
-----------------

* Behati Prinsloo, 'n internasionale model.

Sien ook
--------

* Gereformeerde kerk Grootfontein
Sir De Villiers Graaff wen die kiesafdeling Hottentots-Holland vir die V.P. in 1948 (foto) en weer in 1953, maar verloor in 1958, waarna hy Rondebosch verteenwoordig van 1958 tot 1974 en Groote Schuur van 1974 tot sy uittrede uit die politiek in 1977.
Die setel, soos ook 'n laerskool, hoërskool en hospitaal, is na die Groote Schuur-woning genoem.
**Groote Schuur** was van 1974 tot 1994 'n kiesafdeling vir die Suid-Afrikaanse Volksraad in die suidelike voorstede van Kaapstad.

Nadat sir De Villiers Graaff, leier van die Verenigde Party van 1956 tot 1977, van 1948 tot 1958 LV vir Hottentots-Holland was, maar in laasgnoemde verkiesing met 898 stemme teen die Nasionale Party se J.D. de Villiers verloor het, het kol. Rupert Pilkington Jordan, wat onbestrede verkies is in Rondebosch, op 25 April 1958 sy setel bedank om plek te maak vir Graaff. Die V.P.-leier bly LV vir Rondebosch van 1958 tot 1974, toe hy in die nuwe kiesafdeling Groote Schuur staan. In die dieselfde kieafdeling wen Frederik van Zyl Slabbert, latere leier van die Progressiewe Federale Party in Rondebosch met 1 558 stemme teen die V.P. se B.R. Bamford (wat daarna 'n senator word). In Groote Schuur is David Welsh van die Progressiewe Party egter minder gelukkig teen Graaff, wat hy kry 2 148 stemme vergeleke met die leier van die Amptelike Opposisie se 6 060.

Sien ook
--------

Bellville, Claremont, Constantia, De Kuilen, Durbanville, Groenpunt, Kaapse Vlakte, Kaapstad-Hawe, Kaapstad-Kasteel, Kaapstad-Sentraal, Kaapstad-Tuine, Liesbeek, Maitland, Mowbray, Nuweland, Parow, Pinelands, Rondebosch, Seepunt, Simonstad, Soutrivier, Suid-Skiereiland, Tygervallei, Vasco, Woodstock, Wynberg

Bronne
------

* Potgieter, D.J. (ed.) 1972. *Standard Encyclopaedia of Southern Africa*. Cape Town: Nasionale Opvoedkundige Uitgewery (Nasou).
* Schoeman, B.M. 1977. *Parlementêre verkiesings in Suid-Afrika 1910-1976*. Pretoria: Aktuele Publikasies.
Die ingang na die *tholos* van Atreus.
Die Leeu-*tholos* by Micene.
’n ***Tholos*** (meervoud: ***tholoi***; Grieks: θολωτός τάφος, "koepelgraf"), is ’n byekorfvormige grafkelder wat gekenmerk word deur ’n koepel wat gevorm is deur al hoe kleiner wordende ringe modderstene of klippe.

*Tholoi* is in verskeie kulture van die Middellandse See-gebied en Wes-Asië gebruik om mense te begrawe, maar soms is hulle vir ander doeleindes gebruik soos huise (Siprus), rituele (Sirië) en forte (Spanje, Sardinië).

Griekeland
----------

In Griekeland het die *tholoi* laat in die Bronstydperk ontstaan. Dit is onseker of hulle deur die *tholoi* van Kreta geïnspireer is en of hulle ’n natuurlike ontwikkeling in die bou van grafte tydens die Bronstydperk was. Die konsep lyk meer soos dié van die talle grafkamers uit die Miceense tydperk.

Ná omstreeks 1500 v.C. het *tholoi* meer algemeen geraak in die Miceense beskawing. Hulle is egter, anders as die vroeëre voorbeelde, feitlik altyd uit die kant van ’n heuwel gegrawe sodat net sowat ’n derde van die grafkelder bogronds was. Die bouwerk is met ’n relatief klein hoop grond bedek.

Meer as een mens is gewoonlik in ’n *tholos* begrawe, op verskillende plekke – óf op die vloer óf in putte en skagte. Omdat die grafte so algemeen was, word geglo dit is nie net vir die regerende klas gebruik nie, hoewel van die grootstes dalk wel vir die koninklikes was. Sommige van hulle is van 10 of 15 meter breed.

Ander plekke
------------

Ronde strukture is algemeen in die Nabye-Ooste gebou, soos in Irak, Sirië en Turkye. Hulle was waarskynlik huise en pakkamers, hoewel hulle ook vir rituele gebruik kon gewees het.

In die Iberiese Skiereiland het soortgelyke strukture sedert 3000 v.C. ontstaan. Hulle was veral algemeen in Spanje en Portugal terwyl ander soorte grafte, soos kunsmatige grotte, op plekke soos in Suidoos-Frankryk verkies is.

In Oos-Europa is *tholoi* veral in Thracië aangetref, veral in Bulgarye waar hulle uit die 4de tot 3de eeu v.C. dateer. Die mure van die grafte in Kazanlak is gepleister en beskilder met tonele uit die afgestorwene se lewe.
Paula Slier
**Paula Slier** (gebore op 26 Maart 1973) is 'n Suid-Afrikaanse televisie-, radio- en gedrukte media joernalis, asook nuusredakteur en oorlogskorrespondent, wat in die Midde-Ooste gebaseer is. Sy dien as die Hoof van die Midde-Oosterse Buro vir RT. Sy is ook die stigter en hoof van *Newshound Media International*.

Vroeë lewe, familie en loopbaan
-------------------------------

Slier is gebore in Johannesburg, Suid-Afrika uit 'n Joodse gesin, en is die oudste van drie, met 'n jonger broer en suster. Sy het aan die Hoër Meisieskool Waverley gematrikuleer, waarna sy aan die Universiteit van die Witwatersrand ingeskryf het en haar studies in Internasionale verhoudinge en Filosofie voltooi het. 

Slier is Joods en het in 2015 'n dokumentêr gemaak met die titel *119 Lives Unlived* oor haar Nederlandse familielede wat tydens die Holocaust vermoor is. Die dokumentêr is op die internasionale TV-fees in Moskou met 'n derde plek bekroon in die kategorie "Beste dokumentêre rolprent".

Sy het tydens die konflik in die Ooste van die Oekraïne 'n pro-Russiese standpunt ingeneem en die gebeure vanuit die oogpunt van pro-Russiese separatiste gedek as korrespondent vir Russia Today. In 2014 het sy, verstommend genoeg, geglimlag terwyl sy besig was met 'n verfilming toe 'n *Grad*-missiel agter haar afgevuur is. In 2015 is sy gedwing om Kiëf te verlaat nadat 'n plaaslike joernalis, Denis Kazansky, veiligheidsdienste aangemoedig het om haar in hegtenis te neem. Kazansky het beweer dat sy 'n "'n werknemer van die Kremlin-propagandakanaal Russia Today (RT) is, wat grynsend berig het oor selfverdedigingsmagte wat Oekraïense soldate met *Grad*-missiele aanval." 'n Ander Oekraïense joernalis, Anatoly Sharii, het 'n YouTube-video geplaas waarin hy Kazansky beskuldig het van leuens en verdraaiing van feite.

In Junie 2018 het Slier na Kiëf gereis om 'n konferensie by te woon oor vryheid van spraak, wat deur die Organisasie vir Veiligheid en Samewerking in Europa gereël is. Na haar aankoms op die Boryspil-lughawe is sy by doeane voorgekeer. Haar paspoort is weggeneem nadat dit gemerk is. Slier is toegang tot die Oekraïne (waar sy vroeër oor die konflik berig het) geweier "kragtens Oekraïense wetgewing oor grensbeheer", en is vir 8 ure by die lughawe opgehou. Slier en haar mede-joernalis, Yevgeny Primakov van die Rossiya 24-kanaal, is vir 'n termyn van vyf jaar verbied om terug te keer na die Oekraïne.